text: Жилищата във Велико Търново - само до 4 етажа
  След като новите правила бъдат одобрени от министъра на регионалното развитие и благоустройството и публикувани в Държавен вестник, ще станат задължителни за проектирането и строителството в старата столица. С тях ще трябва да бъде съобразен вече всеки подробен градоустройствен план и инвестиционен проект. С приемането на новите правила ще се скъси процедурата проектиране - строителство и ще се ограничи незаконното изграждане на различни обекти, счита арх. Абаджиева.
  Според специфичните правила в старинната зона строителството на сгради не може да бъде по-високо от 2-3 етажа откъм улиците, но ако теренът е с денивелация, може да се достигне и до 10 етажа. Според действащите правила за страната за Велико Търново жилищните сгради не може да бъдат по-високи от 13 м, т. е. - до 4 етажа. С решение на общината височината на сградите може да достигне не повече от 19 м. През последните 10-15 години обаче това изискване не е спазвано. Сега то става закон за жилищното строителство в старата столица.
  Според актуализацията на общия градоустройствен план са определени 20 градски зони. Отпаднали са вариантите от стария план за строителството на един жилищен квартал и на едно ново училище главно поради демографски проблеми. Предвидено е през следващите 50 години сградният фонд на града да обслужва население от около 70 000 души, колкото е градът и сега. Запазени са зелените зони, централното градско ядро от административна зона е препроектирано в смесена - с административни и бизнесфункции, жилищна част и зона за отдих.